ANC-raadslid in hof vir poging tot moordLunga Nombexeza (Foto: Lunga Nombexeza, Twitter) ŉ ANC-raadslid van die Nelson Mandelabaai-metro het Maandag in die Uitenhage-landdroshof in die Oos-Kaap verskyn op aanklag van poging tot moord. Lunga Nombexeza is Saterdagaand in hegtenis geneem nadat hy na bewering op ŉ 42-jarige motoris geskiet het. “Daar word beweer dat Lukhanyo Mdana omstreeks 23:45 in Pityanastraat in KwaNobuhle in ŉ voertuig gery het toe Nombexeza hom te voet genader en op hom begin skiet het,” sê Anelisa Ngcakani, provinsiale woordvoerder van die Nasionale Vervolgingsgesag (NVG). “Die motief agter die skietery is in hierdie stadium nie bekend nie.” Mdana het glo vinnig weggejaag en polisiebeamptes, wat in die omgewing besig was met ŉ patrollie, genader. “Hy het die beamptes vertel wat gebeur het. Hy het hulle toe na die huis geneem waarheen Nombexeza is na die beweerde skietery.” Nombexeza is summier in hegtenis geneem en die beamptes het op sy vuurwapen beslag gelê. Die saak is tot Vrydag uitgestel wanneer hy formeel om borgtog sal aansoek doen. Hy sal tot dán in aanhouding bly.